**Zapisnik sa 1. konstituirajuće sjednice Vijeća roditelja Osnovne Škole Milana Langa, Samobor, održane dana 4. listopada 2019.**

Sjednici, pored predstavnika roditelja, prisustvuje i ravnatelj škole prof. Igor Matijašić.

Predloženi dnevni red koji su roditelji primili zajedno sa pozivom za konstituirajuću sjednicu jednoglasno je prihvaćen.

Za predsjednicu Vijeća roditelja jednoglasno je izabrana Željka Knežević, a za zamjenicu Iris Gović Penić.

Nakon izbora predsjednice i zamjenice Vijeća roditelja ravnatelj škole prof. Igor Matijašić izložio je školski kurikulum za školsku godinu 2019/2020.

Zatim je izložio osnovne informacije o tome što inače godišnji plan i program škole uređuju.

Pozvao je sve članove Vijeća roditelja da isti pregledaju na mrežnim stranicama Škole te daju svoje primjedbe i prijedloge. Napomenuo je da se Plan i program šalju u Ministarstvo znanosti i obrazovanja dana 15. listopada 2019.

Pod točkom dnevnog reda Razno, jedan od roditelja postavio je pitanje zašto su satovi tjelesnog odgoja organizirani tako da su dečki i cure zajedno.

Ravnatelj je pojasnio da je riječ o organizaciji nastave te da je bilo potrebno uskladiti satnice.

Jedan od roditelja zatim je ukazao na neprimjereni rječnik učitelja fizike na jednom od satova fizike sedmih razreda. Ravnatelj je ukazao da se učitelj fizike isti dan ispričao djeci za neprimjereni rječnik na nastavi.

Drugi roditelj je istaknuo da je učiteljica iz kemije na jednom od nedavnih satova kemije zaprijetili djeci u 7. b razredu da će ih kazniti na neprimjeren način ako se ne smire.

U nastavku je ravnatelj Vijeće roditelja izvijestio o sportskim uspjesima učenika Škole.

Roditelji su iskazali nezadovoljstvo rasporedom sati za izborne predmete. Naime, prilikom pohađanja izbornih predmeta koji se često održavaju u suprotnom turnusu učenici često imaju tzv. rupe u rasporedu, a zbog nastave propuštaju objedovati kuhani obrok.

Ravnatelj je objasnio da ne postoje organizacijske mogućnosti da sva nastava bude u istom turnusu. Dodao je još da za jednosmjensku nastavu nedostaje učionica u Školi.

Ravnatelj je izvijestio roditelje o mogućnosti učenja španjolskog jezika (izvannastavna aktivnost). Zatim je ukazao na problem zapošljavanja na radnom mjestu učitelja matematike. Naime, najčešće se za zamjenu odsutnih učitelja na određeno vrijeme zapošljavaju tzv. nestručne zamjene.

Nakon kraće rasprave o cijenama pokazne karte za autobusne linije do Bregane, za koje je su roditelji rekli da su se povisile, jedan od roditelja izvijestio je Vijeće roditelja da osnivač Škole (Grad Samobor) razmatra mogućnost uređivanja ovog pitanja na način da roditelji djece koji koriste javni prijevoz budu zadovoljniji, odnosno da će određeni broj djece imati besplatan prijevoz.

Vezano uz promjene termina terenske nastave ravnatelj je istaknuo da su te promjene često posljedica nemogućnosti pronalaska odgovarajućeg prijevoza. Naime, djelatnici policije prije održavanja terenske nastave vrše provjeru prikladnosti prijevoza, odnosno vrše provjeru autobusa i vozača, pa se zna dogoditi da neki nisu odgovarajući.

Konačno, ravnatelj je Vijeće roditelja obavijestio o tome da je stručni tim Škole znatno ojačan jer su zaposlene nove osobe tako da su sada zaposlena 2 pedagoga i 2 socijalna pedagoga.

Bregana, 4. listopada 2019.

 Zapisničarka:

 Iris Gović Penić